Vremea va deveni din ce în ce mai rece în perioada următoare, din cauza unui ciclon cu masă de aer rece care va ajunge sâmbătă noapte în partea de nord a ţării noastre şi care va determina o scădere a temperaturilor chiar şi sub zero grade Celsius pe timpul nopţii, scrie News.ro.

Tot în weekend, un alt ciclon cu o masă de aer cald va pătrunde în România, provocând ploi abundente în sud şi sud-vest, iar de săptămâna viitoare, lapoviţă şi ninsori în zonele de deal şi de munte. Meteorologii spun că nu este exclus ca ninsorile să apară şi în restul ţării.

Potrivit meteorologului Alina Şerban, ciclonul Olaf, care ar fi trebuit să vină din zona scandinavă, s-a risipit, însă a fost înlocuit de ciclonul Peter. Acesta ajunge în nord-vestul României în noaptea de sâmbătă şi se va extinde treptat, acoperind toată ţara.

Meteorologul a declarat pentru News.ro că ciclonul are o masă de aer rece, astfel că temperaturile vor scădea spre 2-4 grade, la început în nord şi în centru, apoi în restul ţării. Noaptea, valorile termice vor fi chiar şi negative.

De asemenea, un al doilea ciclon va intra, tot în weekend, în ţara noastră dinspre Marea Adriatică. Numa va aduce, însă, o masă de aer cald ce va provoca ploi abundente în sud şi sud vest, iar săptămâna viitoare, lapoviţă şi ninsoare în zonele de deal şi la munte.

Reprezentantul ANM a subliniat, însă, că nu este exclusă posibilitatea ca ninsorile să apară şi în restul ţării.